Brucin er et alkaloid. Det danner salter med sterke syrer, for eksempel brucinsulfat. Stoffet er kjemisk beslektet med stryknin og har kjemisk formel C23H26O4N2·2H2O. Det spalter av vann ved 100 °C og smelter ved 178 °C.Stoffet finnes i revekake og ignatiusbønner og kan utvinnes av disse. I likhet med stryknin fremkaller det stivkrampe, men det virker svakere. Tidligere ble det brukt medisinsk som styrkemiddel.Navnet er etter busken Brucea antidysenterica, som man feilaktig trodde inneholdt giften.
Brucin er et hvitt, krystallinsk stoff som er svært giftig. Stoffet har en meget bitter smak. Det løses lite i vann, lettere i alkohol.